इमरान ने आईसीसी के फैसले का स्वागत किया  
आईसीसी के क्रिकेट को सरकारी हस्तक्षेप से दूर रखने फैसले का पाकिस्तान क्रिकेट टीम के पूर्व कप्तान इमरान खान ने स्वागत किया है।
पाकिस्तानी क्रिकेट टीम के पूर्व कप्तान इमरान खान ने अंतरराष्ट्रीय क्रिकेट परिषद के उस फैसले का स्वागत किया है जिनमें आईसीसी ने क्रिकेट को सरकारी हस्तक्षेप से दूर रखने के प्रयास के तहत अपने सदस्य देशों के बोर्ड से कार्यकारिणी में राजनेताओं को शामिल करने से बचने की बात कही है। समाचार पत्र द 'न्यूज' ने इमरान के हवाले से लिखा है, "पाकिस्तान में पारदर्शिता का अभाव है। इस सुझाव को अमल में लाने से पारदर्शिता और जवाबदेही बढ़ेगी।"  वर्ष 1992 में क्रिकेट को अलविदा कहने वाले इमरान वर्तमान में राजनेता हैं। उन्होंने तहरीक-ए-इंसाफ (न्याय के लिए आंदोलन) पार्टी की स्थान की है। पत्र के अनुसार इमरान ने कहा, "पाकिस्तान को क्षेत्रीय स्तर पर नए संविधान के तहत क्रिकेट की संरचना तैयार करनी चाहिए जहां अधिकारी निर्वाचित हों।"उल्लेखनीय है कि आईसीसी ने गुरुवार को कहा था कि उसके कार्यकारी बोर्ड ने अपनी बैठक में फैसला किया है कि क्रिकेट की बेहतरी के लिए सभी क्रिकेट बोर्ड को स्वतंत्र चुनाव कराने और राजनीतिक हस्तक्षेप से दूर रहते हुए स्वतंत्र तरीके से काम करना होगा। कार्यकारिणी ने साफ किया था कि अगर आईसीसी यह पाती है कि किसी राष्ट्रीय बोर्ड में सरकार का प्रशासनिक हस्तक्षेप है तो वह उस बोर्ड को निलम्बित कर सकती है।